Návrh vlády
na skrátené legislatívne konanie
o vládnom návrhu zákona, ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov 

Uznesením vlády Slovenskej republiky 558/2006 z 21. júna 2006 bolo uložené prijať opatrenia na realizáciu záverov uvedených v predbežnom stanovisku Slovenskej republiky v súlade so závermi Hodnotiacej  správy o súlade ustanovení o ochrane osobných údajov s ustanoveniami Schengenského acquis. Tieto opatrenia boli predmetom hodnotenia hodnotiacej misie expertov Schengenskej evaulačnej komisie dňa 21. marca 2007.                    Na základe záverov z tohto hodnotenia má Slovenská republika prijať legislatívne opatrenia ešte predtým ako rada EU bude prijímať rozhodnutie, ktorým potvrdí dostatočnú úroveň osobných údajov a tým umožní začatie nahrávania údajov do SIS one4all, čo sa predpokladá v prvej polovici tohto roka. 
	Nesplnenie odporúčania expertov Schengenskej evaulačnej komisie môže ohroziť náš vstup do Schengenského priestoru 1.1.2008.  

	Slovenská republika pristúpila k Schengenskému acquis  podpísaním Zmluvy o pristúpení Slovenskej republiky k Európskej únii. Schengenský dohovor, ktorý sa v návrhu implementuje, je priamo aplikovateľným predpisom Európskeho spoločenstva. Záväzky vyplývajúce zo schengenského acquis sú pre Slovenskú republiku záväzné na základe spomínanej zmluvy o pristúpení Slovenskej republiky k Európskej únii, ako aj z dôvodu,             že inkorporáciou schengenského acquis do práva EÚ  sa stalo schengenské primárne acquis súčasťou európskeho práva. Za porušenie týchto záväzkov hrozia Slovenskej republike sankcie, ktoré vyplývajú z Viedenského dohovoru o zmluvnom práve a  zo sankčných ustanovení Zmluvy o založení ES a Zmluvy o EÚ. 

	Voľný pohyb osôb v rámci schengenského priestoru prispeje nielen k upevneniu práva občanov SR na voľný pohyb v rámci územia EÚ, ale tiež sa  umožní rýchlejší ekonomický rast hospodárstva Slovenskej republiky.

	Z uvedeného vyplýva, že oneskoreným vstupom SR do Schengenského priestoru             by mohli nastať značné hospodárske škody jednak v dôsledku sankčných euroúnijných mechanizmov, ako aj možným spomalením predpokladaného ekonomického rastu. Taktiež oneskoreným vstupom do Schengenského priestoru nedôjde k uľahčeniu slobody pohybu občanov Slovenskej republiky v európskom hospodárskom priestore, ktorá je jedným                 zo základných ľudských slobôd. 

	Vzhľadom na uvedené sú naplnené podmienky ustanovené v § 89 ods. 1 rokovacieho poriadku Národnej rady Slovenskej republiky na skrátené legislatívne konanie.